
MBI VAZHDIMIN E KRYERJES SË AKTIVITETIT  TË IMPORTIT DHE EKSPORTIT TË ENERGJISË ELEKTRIKE NGA TË LICENCUARIT NË KËTO AKTIVITETE PËR PERIUDHËN E MBETUR TË VLEFSHMËRISË SË LICENcËS SI AKTIVITET I TREGTIMIT TË ENERGJISË ELEKTRIKE

Në mbështetje të neneve 8, pika 2, germa “a”, 9 dhe 13, pika 8, të ligjit nr.9072, datë 22.5.2003 “Për sektorin e energjisë elektrike”, të ndryshuar, neneve 1 pika 1, dhe 8 pika 1 të licencës për aktivitetin e importit të energjisë elektrike, të miratuar me vendimin e Bordit të Komisionerëve nr.55, datë 12.10.2005, Bordi i Komisionerëve të Entit Rregullator të Energjisë (ERE), në mbledhjen e tij të datës 1.10.2008, mbasi shqyrtoi propozimin e Drejtorisë së Licencimit dhe Monitorimit të Tregut dhe Drejtorisë Juridike dhe Mbrojtjes së Konsumatorit për trajtimin e të licencuarve deri më tani nga ERE për aktivitetin e importit dhe eksportit të energjisë elektrike si të licencuar për aktivitetin e tregtimit të energjisë elektrike,
dhe konstatoi se: 
- Me miratimin e ligjit nr.9913, datë 5.5.2008 “Për disa ndryshime dhe shtesa në ligjin nr.9072, datë 22.5.2003 “Për sektorin e energjisë elektrike””, është shfuqizuar licencimi i aktiviteteve për importin dhe eksportin e energjisë elektrike dhe vendoset si aktivitet i licencuar tregtimi i energjisë elektrike.
- Në pikën 2 të modelit të tregut të energjisë elektrike të miratuar me vendimin e Këshillit të Ministrave nr.338, datë 19.3.2008, përcaktohen si pjesëtare të tregut, tregtuesit të cilët në kuptim të modelit të tregut kryejnë praktikisht aktivitetin e importit dhe eksportit të energjisë elektrike por tani me nënemërtim tregtar të energjisë elektrike.
- Gjithashtu modeli i tregut të energjisë elektrike, në pikën 7 përcakton edhe autoritetin e ERE-s për kryerjen e rishikimeve të nevojshme në aktet nënligjore si pjesë e rëndësishme e funksionimit të tregut të energjisë elektrike në Shqipëri.
- Licenca për importin e energjisë elektrike e miratuar me vendimin e Bordit të Komisionerëve nr.55, datë 12.10.2005 parashikon se ERE mund të amendojë kushtet e licencës në rast se ato nuk përputhen me legjislacionin në fuqi,
për gjithë sa më sipër, Bordi i Komisionerëve të ERE-s

VENDOSI:

1. Duke filluar nga hyrja në fuqi e këtij vendimi të gjithë personat e licencuar nga ERE për aktivitetin e importit dhe eksportit të energjisë elektrike do të vazhdojnë të kryejnë aktivitetin në sektorin e energjisë elektrike për periudhën e mbetur të vlefshmërisë së licencës, si të licencuar në aktivitetin e tregtimit të energjisë elektrike duke qenë subjekt i kushteve të licencës për aktivitetin e tregtimit të energjisë elektrike.
2. Ngarkohet Drejtoria e Licencimit dhe Monitorimit të Tregut t’i njoftojë personat e licencuar nga ERE në aktivitetin e importit dhe eksportit për vendimin e Bordit të Komisionerëve të ERE-s.
Ky vendim hyn në fuqi pas botimit në Fletoren Zyrtare.

